Η **Ειρήνη-Άννα Καλουτά** (Αθήνα 29 Σεπτεμβρίου 1918 - Αθήνα 17 Απριλίου 2010) του Στεφάνου, ήταν Ελληνίδα ηθοποιός, πρωταγωνίστρια και θιασάρχης.

Βιογραφία
---------

Κόρη του Στέφανου Καλουτά, από οικογένεια βυρσοδεψών στη Σύρο (γι’ αυτό και η Σύρος την έχει τιμήσει και της έχει φτιάξει εκεί το δικό της καμαρίνι) και της Μανιάτισσας Κατίνας Γερακουλάκου. Απόφοιτος της Ιονίου Σχολής Θηλέων, έκανε σπουδές πιάνου και αφοσιώθηκε στο θέατρο. Παράλληλα ασχολήθηκε με τη χορογραφία, την σκηνοθεσία και την καλλιτεχνική διεύθυνση.

#### Καριέρα

Μαζί με την αδερφή της Μαρία τα δύο «Καλουτάκια», όπως έγιναν γνωστά, πήραν το βάπτισμα του πυρός στο θέατρο της Μαρίκας Κοτοπούλη και του συζύγου της Γιώργου Χέλμη, οι οποίοι στις παραστάσεις που ανέβαζαν έβρισκαν ρόλους και για τα δύο κορίτσια.

Εμφανίστηκε σε 14 ελληνικές κινηματογραφικές ταινίες ενώ στο θέατρο πρωτοεμφανίσθηκε σε ηλικία 4 ετών, στο θίασο Μαρίκας Κοτοπούλη, σε έργο πρόζας. Μαζί με την αδελφή της Μαρία δημιούργησαν τα περίφημα "Καλουτάκια", παιδιά θαύματα της εποχής εκείνης, σε όλα τα είδη του μουσικού θεάτρου.

Είχε συμμετάσχει σε επιθεωρήσεις των γνωστότερων επιθεωρησιογράφων σε οπερέτες όπως: "Γλυκιά Νανά", "Διαβολόπαιδο", "Βαφτιστικός" , "Μοντέρνα κορίτσια" κ.ά. του Θεόφραστου Σακελλαρίδη, "Γυναίκα του δρόμου", "Απάχηδες των Αθηνών", "Οι πειρατές" κ.ά. του Νίκου Χατζηαποστόλου, στη "Νυχτερίδα" του Γιόχαν Στράους, σε μουσικές κωμωδίες: "Μ΄ αγαπά δεν μ΄ αγαπά" των Γιανουκάκη - Ριτσιάρδη, σε ηθογραφίες όπως "Το Φυντανάκι" του Χορν, σε πρόζα "Το πανηγύρι" του Χορν, σε κωμειδύλλια: "Αγαπητικός της βοσκοπούλας", "Γκόλφω", "Μαρία Πενταγιώτισσα" και άλλα πολλά.

Επί 15 χρόνια έκανε περιοδείες στην Ευρώπη, Αμερική, Αυστραλία, Αφρική και Ν. Ζηλανδία. Εμφανίστηκε στη "Salle de Gaveau" στο Παρίσι το 1950, στο "Κάρνεγκυ Χωλ" στη Νέα Υόρκη το 1954, στο "Palace Theatre" στο Λονδίνο 1968 κ.ά.

#### Τραγούδι

Ηχογράφησε με την αδελφή της Μαρία πολλούς δίσκους στην Ελλάδα και το εξωτερικό. Ενδεικτικά: "Μ΄ αγαπά δεν μ΄ αγαπά", "Γερακίνα", "Οι κερασιές", "Η βροχή", "Βεμ - Βεμ". Οι δε εμφανίσεις της τόσο στην τηλεόραση όσο και σε διάφορες πολιτιστικές εκδηλώσεις, δεν είχαν εκλείψει μέχρι τελευταία.

Διακρίσεις
----------

Υπήρξε μέλος του Σωματείου Ελλήνων Ηθοποιών, είχε τιμηθεί με πλείστα διπλώματα ελληνικών πρεσβειών για τις περιοδείες της και ακόμη με πολλές στρατιωτικές μνείες για τη ψυχαγωγία του Ελληνικού Στρατού. Έμεινε θρυλική στις πολεμικές επιθεωρήσεις του 1940, ιδιαίτερα στο "Ευζωνάκι", αλλά και αργότερα σε ρόλους "Σμυρνιάς" με καταπληκτική ταχύτητα εκφοράς του λόγου.

Δίκαια χαρακτηρίστηκε "Βασίλισσα της Επιθεώρησης", ενώ μία από τις άξιες διαδόχους της στο είδος θα μπορούσε να θεωρηθεί η Ρένα Βλαχοπούλου.

Θάνατος
-------

Η Άννα Καλουτά φέρεται να διατηρούσε δεσμό με τον Λάμπρο Κωνσταντάρα σε νεαρή ηλικία. Απεβίωσε στις 17 Απριλίου του 2010 στην Αθήνα, στο σπίτι της, έπειτα από επιδείνωση που παρουσίασε η υγεία της τους τελευταίους μήνες. Κηδεύτηκε δημοσία δαπάνη στις 20 Απριλίου του 2010 στο Α΄ Νεκροταφείο Αθηνών.

Φιλμογραφία
-----------

| Έτος | Τίτλος | Ρόλος |
| --- | --- | --- |
| 1937 | *Δόκτωρ Επαμεινώνδας* | Κάκια  |
| 1938 | *Όταν ο σύζυγος ταξιδεύει*   | σύζυγος |
| 1943 | *Καπετάν Σκορπιός* |  |
| 1950 | *Οι απάχηδες των Αθηνών* | Βέρα Παραλή  |
| 1951 | *Εκείνες που δεν πρέπει ν' αγαπούν* | Λίζα  |
| 1956 | *Τσιγγάνικο αίμα* |  |
| 1962 | *Πρέπει να ζήσεις τίμια* |  |
| 1964 | *Ο εμίρης και ο κακομοίρης* | εμίρισσα Γιασμίν / Ασημίνα  |
| 1965 | *Και οι 14 ήταν υπέροχοι* |  |
| 1967 | *Καλώς ήλθε το δολάριο* | μαντάμ Φούλη  |
| 1969 | *Η Σμυρνιά* | Σουλτάνα |
| 1980 | *Ελευθέριος Βενιζέλος: 1910-1927* | ηθοποιός επιθεώρησης  |
| 1982 | *Ο ζιγκολό της Αθήνας* | Μάρτζι |
| 1987 | *Η χήρα, ο κοντός και οι παρθένες* | Λόλα Πηδηχτίδου |
| 1988 | *Της παλαβής* | Ουρανία |
| *Μειδιάστε, παρακαλώ* |  |
| *Ο κοντός και οι μνηστήρες* | Φρόσω |
| *Ο υπηρέτης μου κι εγώ* | Μιράντα |

Τηλεοπτικές σειρές
------------------

| Έτος | Τίτλος | Κανάλι |
| --- | --- | --- |
| 1972 | *Ένα φως στην ομίχλη* | ΕΙΡΤ |
| 1973 | *Εν τούτω νίκα* | ΥΕΝΕΔ |
| 1974 | *Λούνα Παρκ* | ΕΙΡΤ |
| 1979 | *Η μεγάλη παρέλαση* | ΕΤ2 |
| 1984 | *Βραδιά επιθεώρησης* | ΕΡΤ |
| 1986 | *Η πανταχού παρούσα* | ΕΤ2 |
| 1990 | *Η μικρή μας επιθεώρηση* |
| 1991 | *Αστυνόμος Θανάσης Παπαθανάσης* | ΑΝΤ1 |

Παραπομπές
----------

1. ↑  www.lifo.gr/now/athens/i-palia-kypseli-mia-eythymi-geitonia-me-ta-ola-tis. Ανακτήθηκε στις 16  Νοεμβρίου 2021.
2. ↑  «Έφυγε από τη ζωή η Άννα Καλουτά». ΣΚΑΪ. 18 Απριλίου 2010. Αρχειοθετήθηκε από το πρωτότυπο στις 2016-03-05.. Ανακτήθηκε στις 2010-04-18.
3. ↑  Τριπολιτσιώτης, Περικλής. *«Achaia Clauss: Συνθέτοντας την ιστορία μέσα από τα Bιβλία Eπισκεπτών της»*. Παν/μιο Πατρών. σελ. 67.
4. 1 2  Αργύρης, Τσιάπος. *Οι πρώτες ταινίες του ελληνικού κινηματογράφου*. Σέρρες: Α. Τσιάπος. σελ. 329–344. ISBN 978-960-93-7608-2.
5. ↑  «Έπεσε η αυλαία για την Αννα Καλουτά». *Ριζοσπάστης*. 20 Απριλίου 2010. Ανακτήθηκε στις 20 Δεκεμβρίου 2022.
6. ↑  SophiaK. «Οι Απάχηδες των Αθηνών». Ανακτήθηκε στις 20 Δεκεμβρίου 2022.
7. 1 2 3  «Ευζωνάκι, Σμυρνιάκι αιώνια δόξα». *Τα Νέα*. 19 Απριλίου 2010. Ανακτήθηκε στις 1 Μαρτίου 2023.
8. ↑  «Εκείνες Που Δεν Πρέπει ν' Αγαπούν». *iAthens.gr*. Ανακτήθηκε στις 1 Μαρτίου 2023.
9. ↑  «Καλώς Ήλθε το Δολάριο πληροφορίες για την ταινία». *Αθηνόραμα*. Ανακτήθηκε στις 20 Δεκεμβρίου 2022.
10. ↑  «Άννα Καλουτά, αυτοκράτειρα της επιθεώρησης [ΣΙΝΕΜΑ]». *MiC - GREEK MUSIC MAGAZINE*. Ανακτήθηκε στις 1 Μαρτίου 2023.

Πηγές
-----

* Who's Who 1979 σ.241.
* Έλληνες - Ελληνίδες ηθοποιοί
* Θόδωρος Έξαρχος: "Έλληνες ηθοποιοί - Αναζητώντας τις ρίζες", Βραβείο Ακαδημίας Αθηνών
* www.retrodb.gr
* "Ήρθε η ώρα να πάω να τη βρω" 18/04/2010
* www.90lepta.com
* 
* (ΕΤ-2, Εκπομπή "Κατ' οίκον", δημοσιογράφοι Σόνια Ζαχαράτου- Δημήτρης Τζάνης)

Εξωτερικοί σύνδεσμοι
--------------------

* Άννα Καλουτά (Αρχείο ντοκιμαντέρ της ΕΡΤ)
* 

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 58809653
* **ΕΒΕ**: 46066
* LCCN: no2005029693
* ISNI: 0000 0000 4437 3125
* MusicBrainz: f6fcd03a-63cf-4e67-b2df-f7d44a5d8b3b

 |

 |